## TARIQ RAMADAN DAN FAHAM BUDAYA ISLAM YANG TOLERAN DAN INKLUSIF
Ahmad Nabil Amir
Email: nabiller2002@gmail.com
International Institute of Islamic Thought and Civilization (ISTAC-IIUM),

## Malaysia

## Abstrak
Tulisan ini bertujuan mengetengahkan pemikiran Tariq Said Ramadan (lahir 1962) , reformis Islam abad ke dua puluh satu, dan menyorot pengaruh intelektual dan idea pembaharuan  Islamnya  dari  sumber-sumber  penulisannya  yang  ekstensif.  Kajian membuktikan  bahawa  Ramadan  merupakan  antara  penganjur  Islam  moden  yang terpenting di abad ke-21. Idealisme pembaharuan ini diketengahkan dalam buku- bukunya seperti What I Believe , Radical Reform , To Be A European Muslim dan Western  Muslims  and  the  Future  of  Islam yang  membawa  filsafat  pemikiran modennya  dan  tinjauannya  tentang  Islam  dan  masyarakat  Muslim  di  Eropah. Pengembangan  pengaruh  intelektualnya  di  kalangan  Muslim  Eropah  banyak terkesan  oleh  karya  dan  wacana  modennya  yang  berpengaruh  tentang  semangat inklusivisme  dan  pluralisme,  idea  reform,  masyarakat  sivil,  prinsip  ijtihad  dan pembelaan  kaum  minoriti.  Paul  Donnelly  dalam The  Washington  Post mengungkapkannya sebagai “A Muslim Martin Luther” atau “Martin Luther-nya Islam”. Kaedah penelitian bersifat kualitatif, berasaskan tinjauan kepustakaan dan analisis kandungan terhadap sumber data secara deskriptif dan historis. Hasil kajian menyimpulkan bahawa Ramadan telah menggerakkan reformasi yang signifikan di dunia Islam dalam menghadapi tantangan moden Barat dan memainkan peran yang instrumental dalam upaya kebangkitan dan nahdah yang mengesankan.
Kata kunci : Tariq Ramadan, Reformer Islam, Martin Luther

## Abstract
This paper aims to reflect the progressive ideal of reform of Tariq Said Ramadan (born 1962) , an accomplished Muslim reformist dan leading exponent of modern Islam  in 21 th  century  and  its  instrumental  impact  based  on  his  extensive philosophical writings. It argued that Ramadan was arguably the most influential modernist  and  its  leading  proponent  in  the  modern  history  of  Islam.  The  paper endeavors to analyze his modern ideal as articulated in his works such as What I Believe , Radical Reform , To Be A European Muslim and Western Muslims and the Future of Islam . Aspiring for meaningful realization of reform and inclusivism, it brought  forth  his  perspective  on  minority  Muslim  in  Europe  and  highlights  its compelling and dynamic influence in modern intellectual discourse of civil Islam. Paul  Donnelly in The Washington Post has rightly  acclaimed him as “A Muslim Martin Luther”.   His profound and discursive  thoughts essentially  emphasize on radical  reform,  pluralism  and  ijtihad (independent  thinking),  articulating  its contextual interpretation and significant meaning . The study is based on qualitative method focusing on descriptive and historical analysis of related works and studies
of  his  principal  works.  The  finding  shows  that  Ramadan  has  brought  forth significant  reform  in  the  Muslim  world  that  creatively  responds  to  the  present challenge of the western world.
Keywords : Tariq Ramadan, Muslim Reformist, Martin Luther

## A. PENDAHULUAN
Tariq Ramadan adalah pemikir Islam moden yang gigih memperjuangkan kebangkitan dan  membawa  ide  pembaharuan  di  dunia  Islam.  Pemikirannya  yang  progresif  dan  dinamik memberi  impak  yang  signifikan  dan  menzahirkan  pengaruh  yang  meluas  di  dunia  Islam. Aspirasi pembaharuan dan nilai-nilai ijtihad yang ideal diangkat dalam karya-karyanya yang penting seperti What I Believe ( Apa yang Saya Yakini ), Radical Reform: Islamic Ethics and Liberation ( Reformasi Radikal: Etika Islami dan Pembebasan ), The Arab Awakening: Islam and the New Middle East ( Kebangkitan Arab: Islam dan Timur Tengah Baru ), The Quest for Meaning:  Developing  a  Philosophy  of  Pluralism ( Pemaknaan  Hakiki:  Membangunkan Falsafah  Kejamakan ), Western  Muslims  and  the  Future  of  Islam ( Muslim  Barat  dan  Masa Depan Islam ) dan lain-lain.
Dalam bukunya ‘ What I Believe’ (diterjemah dan diterbitkan di Italia sebagai Islam e libertá dan Arab sebagai Al Islam wal-Hurreya Qira’a min al-Dakhil ) Ramadan memaparkan pandangan  budaya  dan  falsafah  yang  kreatif  yang  cuba  diketengahkannya  dalam  diskusi pembaharuan  dan  pemikiran  Islam  moden.  Ini  dirangka  dalam  naratif  yang  menarik  dan penceritaan peribadi yang mendalam tentang dirinya, sebagai pemikir dan ahli teologi Islam dan antara pelopor ideologi modennya yang mendasar di era milenium. Beliau menandaskan:
“I do not represent all Muslims but I belong to the reformist trend. I am to remain faithful to the principles of Islam, on the basis of scriptural sources, while taking into account the evolution of historical and geographical contexts…unlike literalists who merely rely on quoting  verses,  reformists  must  take  the  time  to  put  things  in  perspective,  to contextualize, and to suggest new understandings.” 1
(Saya  tidak  mewakili  semua  Muslim  tetapi  terlingkung  kepada  tren  kaum  reformis. Saya  terus  beristiqamah  pada  prinsip  Islam,  berasaskan  kepada  sumber  tekstual,  sambil menimbangkan evolusi sejarah dan konteks geografi…tidak seperti kaum literalis yang hanya bergantung  pada  nukilan  ayat,  kaum  reformis  harus  mengambil  masa  untuk  meletakkannya dalam perpektif, mengkontekstualisasi, dan mencadangkan pemahaman yang baru)
1 Tariq Ramadan, What I Believe ( New York: Oxford University Press, 2010), h. 2.
Sebagai pemikir yang humanis, dan pendukung cita-cita politik dan faham sosial Islam yang ideal, ia telah mencetuskan aspirasi reform yang bersifat perenial dan menyejagat (global) yang digarap secara intens  dan dramatis  dalam buku-bukunya. Salah satunya adalah What  I Believe ini.  Dalam  buku  ini  ia  menelusuri  perjalanan  awal  kehidupannya,  dan  menyorot pembawaan modennya sebagai sosok Muslim di Eropah, kareernya sebagai pemikir dan filosof dan  intelektual  Islam  yang  kontroversial  “controversial  intellectual”,  tentangan  dan  cabaran intelektual  yang  dihadapinya,  dan  melukiskan  pengalaman  dan  aspirasi  penting  dari  projek modernisme Islam yang dikumandangkannya.
Fikrah  dasarnya  ini  diungkapkan  dengan  jelas  dalam  pengantarnya:  “This  book  is  a work  of  clarification,  a  deliberately  accessible  presentation  of  the  basic  ideas  I  have  been defending  for  more  than  twenty  years…presenting  the  substance  of  my  thought  beyond controversy and polemics.” 2 (Buku ini adalah karya penjelasan, penyampaian yang bisa terus diakses tentang ide-ide asas yang telah saya pertahankan sejak dua puluh tahun…menjabarkan isi pokok dari pemikiran saya melangkaui kontroversi dan polemik)
Spencer  Dew,  dalam Rain  Taxi  Review  of  Books menyingkapkan  bahawa What  I Believe ini  menawarkan  imbasan  yang  mudah  diakses  dan  terkadang  agak  mengharukan  ke dalam  pemikiran  sosok  yang  penting  ini,  yang  menjadi  ikhtisar  dari  pandangannya  tentang kehidupan  moden  kaum  Muslimin  Barat.  Ia  merupakan  karya  yang  padat  yang  melukiskan dirinya, secara ringkas  dan rasional,  tentang apa  yang ia pertahankan;  daripada  kritikan dan pertuduhan yang diulang-ulang dan “ditumpukkan di sana sini di internet”. Ia membayangkan upaya  untuk  menangkis  serangan  dari  “beberapa  fron”  terutamanya  propaganda  yang digerakkan media-media Barat. Menurutnya “pertamanya, garis keturunanku diserang. Sebagai cucu  kepada  pendiri al-Ikhwan  al-Muslimin ,  secara  definisi  aku  adalah  merbahaya  dan  aku tidak  harus  didengar.  Islam,  manusia  berkata  dan  masih  mengulangi,  membenarkan penyamaran  ( taqiyyah )  dan  justeru  aku  mempraktikkannya  secara  ekstrim;  semua  yang kedengaran  begitu  baik  kepada  khayalak  Barat  tak  lain  dari  sisi  yang  dapat  disuguhkan daripada  agenda  yang  yang  samar  yang  jauh  lebih  tersembunyi:  aku  ingin  mengislamkan moderniti,  Eropah  dan  masyarakat  Eropah,  segenap  Barat,  dan  aku  tentunya  mempunyai perkaitan dengan kumpulan radikal atau teroris. Tuduhan seperti itu diulangi beratus kali di internet  (tanpa  sebarang  bukti,  tentunya)  kini  memberi  kesan  pastinya  terdapat  sedikit kebenaran dalam semua ini. Di mana ditemui asap, pastinya ada api, mereka mengulangi, tanpa
2 Ibid .
cuba untuk mencari apakah dia api itu dan siapakah yang menyalakannya.” 3 Inilah yang cuba dijawab dan diteliti dalam tulisan ini untuk melihat kekuatan dan kepentingan fikrah dan hujah balas yang dilontarkannya.

## B. METODE PENELITIAN
Kaedah penelitian ini bersifat kualitatif, berasaskan tinjauan kepustakaan dan analisis kandungan terhadap sumber data secara deskriptif dan historis. Sumber-sumber data diperoleh daripada  bahan-bahan  primer  dan  sekunder  yang  terkait.  Kerangka  teoretis  ini  menjadi landasan inferential untuk dianalisis secara mendalam dan analitik.

## C. RIWAYAT RINGKAS
Tariq  Ramadan  adalah  putera  kepada  Said  Ramadan  dan  Wafa  al-Bana,  yang merupakan  puteri  tertua  kepada  Hassan  al-Banna,  pengasas Ikhwan  al-Muslimun (yang didirikan pada 1928) . Gamal al-Banna, reformis Muslim yang liberal, adalah paman-besarnya. Ramadan  mempelajari  falsafah  dan  kesusasteraan  Perancis  di  peringkat  Sarjana  dan memperoleh PhD dalam pengajian Arab dan Islam dari University of Geneva. Beliau menulis disertasi  kedoktorannya  tentang  Friedrich  Nietzsche,  bertajuk Nietzsche  as  a  Historian  of Philosophy [Nietzsche sebagai Filasuf Sejarah]. Ramadan kemudian menyambung kajiannya dalam perundangan Islam di Universiti Al-Azhar. Di Kaherah beliau mendapat pentauliahan daripada ulama al-Azhar dengan latihan intensif ( talaqqi ) dalam mendalami teks-teks klasik.
Dilahirkan di Swiss, Geneva pada tahun 1962, Ramadan pernah mengajar di College de  Saussure,  sekolah  tinggi  di  Geneva,  Switzerland  dan  menjadi  pensyarah  Agama  dan Falsafah di University of Fribourg dari 1996 ke 2003. Pada Oktober 2005 beliau memulakan kareernya di St Antony College, University of Oxford selaku Felo Pelawat. Pada tahun 2005 beliau  dilantik  sebagai  felo  penyelidik  kanan  di  Lokahi  Foundation.  Pada  2007  Ramadan berjaya  ditunjuk  sebagai  profesor  dalam  pengajian  Islam  di  University  of  Leiden,  tetapi kemudian menolak jabatan itu, kerana alasan-alasan profesional. Beliau juga adalah profesor pelawat tentang Identiti dan Kerakyatan di Erasmus University Rotterdam sehingga Ogos 2009 ketika  Perbandaran  Rotterdam  and  Erasmus  University  menyingkirkannya  dari  jawatannya sebagai  “penasihat  integrasi”  dan  profesor,  menyebut  bahawa  program  yang dipengerusikannya  tentang  Siaran  TV  Iran, Islam    &  Life “tidak  selari”  dengan  tugasnya  di Rotterdam.  Tariq  menyifatkan  aksi  ini  sebagai  Islamofobia  dan  bermotif  politik.  Bermula
3 Ibid , hh. 16-17.
September 2009, beliau menyandang Kursi His Highness Hamad Bin Khalifa Al-Thani Chair dalam Pengajian Islam Kontemporari di Universiti Oxford.
Ramadan  aktif  menyampaikan  syarahan  tentang  isu-isu  Islam  dan  umat  Islam, perundangan,  etika,  teologi,  ekologi  dan  dialog  antara  agama  di  rantau  Asia,  Eropah,  dan Amerika. Beliau turut membentuk Mouvement des Musulmans Suisses (Movement of Swiss Muslims  –  Gerakan  Muslim  Switzerland),  yang  terlibat  dalam  bermacam  seminar  antara agama. Beliau merupakan penasihat EU (European Union) tentang isu-isu agama dan dirujuk bagi usulnya oleh EU tentang suruhanjaya tentang “Islam dan Sekularisme”. Pada September 2005 beliau diundang untuk menyertai pasukan kerja oleh pemerintah United Kingdom. Beliau juga adalah Presiden Euro-Muslim Network (Jaringan Muslim Eropah), tangki-pemikir yang beroperasi  di  Brussels. Sepanjang  kareernya  Ramadan  telah  meraih  pengalaman  yang bermakna melalui pembabitannya dalam gerakan dan jaringan aktivisme Islam yang meluas. Menurutnya:
“I began to get more specifically involved with the issue of Islam and Muslims in the world, and particularly in the West, in the late 1980s and early 1990s. Before that and for many years – since the age of eighteen – I had traveled extensively in the Third World from South America to India and through many countries on the African continent.” 4
[saya mula terlibat dengan lebih spesifik dalam isu Islam dan umat Islam di dunia, dan terutamanya di Barat, pada akhir 1980 an dan awal 1990 an. Sebelum itu dan selama bertahun-tahun – sejak usia lapan belas – saya telah menjelajah dengan meluas di Dunia Ketiga dari Amerika Selatan ke India dan melalui banyak negara di benua Afrika]
Pengalaman  ini  membuatkannya  lebih  insaf  dan  tawaduk  dan  punya  ketundukan intelek:  “Saya  telah  bekerja  selama  dua  puluh  lima  tahun  dalam  bidang  perundangan  dan sekarang  saya  telah  capai  apa  yang  saya  kejar,  iaitu  terapan  etika  Islam  dan  saya  juga menangani  permasalahan  umat  Islam  di  Barat.  Tetapi  terdapat  dimensi  lain  yang  juga mustahak.  Dan  lantaran  banyak  kembara  dan  belayar  dan  menemui  manusia  dari  pelbagai horizon  ia  membuatkan  anda  lebih  tawadu’  dan  sedia  untuk  mendengar.” 5 Menggariskan falsafah  dan  pandangan  hidupnya  yang  meluas  ini  beliau  merumuskan  ikhtisarnya  dalam bukunya The Quest for Meaning : “My philosophy is travel, and pluralism is my destination. Humility is my table, respect is my garment, empathy is my food, and curiosity is my drink. As for loves, it has a thousand names and is by my side at every window” 6 (falsafahku adalah
4 Tariq Ramadan, What I Believe , h. 8.
5 Ahmad  Fuad  Rahmat.  “An  Interview  with  Tariq  Ramadan.” (Temubual  dengan  Tariq  Ramadan) . http://irfront.net/post/interviews/an-interview-with-tariq-ramadan/ , diakses August 3, 2012.
6 Tariq Ramadan. The Quest for Meaning: Developing a Philosophy of Pluralism (Penguin Global: 2012), h. xii.
petualangan,  dan  pluralisme  adalah  destinasiku.  Kerendahan  hati  adalah  mejaku, penghormatan adalah pakaianku, empati makananku, dan rasa ingin tahu minumanku. Adapun tentang cinta, ia punyai ribuan nama dan berada di sampingku di setiap jendela),
Ramadan  telah  diberikan  liputan  global  dan  temuramah  yang  meluas  dan  telah menghasilkan lebih 100 pita rakaman yang salinannya dijual berpuluh ribu setiap tahun. Beliau telah mendirikan rumah tangga dengan seorang Muslimah ( mualaf) Perancis dan memperoleh empat orang cahaya mata. Sehingga 2009, Tariq Ramadan adalah persona non grata di Tunisia, Mesir, Arab Saudi, Libya atau Syria kerana “kritikannya terhadap regim yang tidak demokratik ini yang menafikan hak asasi manusia yang asasi.”
Pada 2004, beliau dihalang dari memasuki Amerika Syarikat oleh pentadbiran Bush, dan, sekalipun dengan dua rayuan, beliau disekat dari negara tersebut sehinggalah musim semi 2010,  ketika  Setiausaha  Negara  Hillary  Clinton  akhirnya  mencabut  larangan  itu.  Mutakhir, Ramadan  ditunjuk  sebagai  profesor  Pengajian  Islam  Kontemporari  di  Universiti  Oxford (Institut Oriental, Kolej St Antony) di samping mengajar di Fakulti Teologi, Oxford. Selain itu beliau  juga  menjawat  profesor  pelawat  di  Fakulti  Pengajian  Islam,  Qatar  dan  Universiti Malaysia Perlis; Felo Penyelidik Kanan di Doshisha University (Kyoto, Japan) dan Pengasas dan Pengarah Pusat Penyelidikan Perundangan dan Etika Islam  (Research Centre of Islamic Legislation and Ethics (CILE) di Doha, Qatar. Terkini pada 2 Februari 2018 beliau ditahan di Perancis  di  penjara  terbesar  di  Eropah,  Fleury-Merogis  atas  tuduhan  liar  pemerkosaan  dua orang  wanita,  pada  2009  dan  2012,  bernama  Christelle  dan  aktivis  feminis,  Henda  Ayari. Setelah sembilan bulan ditahan tanpa diadili beliau dibebaskan usai rayuannya yang keempat dengan wang ikat jamin sebanyak 300,000 euro (MYR 1.42 juta) setelah menyerahkan pasport Swissnya.

## D. KARYA DAN PEMIKIRAN
Tariq Ramadan terkenal dengan penulisannya yang kritis. Ini dilakarkan dalam karya- karyanya yang prolifik seperti The Quest for Meaning: Developing a Philosophy of Pluralism; Islam, the West  and the  Challenges  of  Modernity; In the Footsteps of  the Prophet: Lessons from the Life of Muhammad (saw); The Messenger: The Meanings of the Life of Muhammad (saw) dan lain-lainnya. Buku-buku ini menganalisis dengan mendalam tentang hubungan Islam dan  Barat,  posisi  Muslim  di  Eropah,  kebangkitan  musim  semi-Arab,  reformasi  pemikiran, ijtihad, rekonstruksi fatwa ( fatāwā ), pembaharuan fiqh dan syariat dan sirah Rasulullah (saw)
dan pemahaman moral  dan etikanya. Ia membawa gagasan penting yang  dilakarkan dengan berkesan yang menggarap tema-tema yang krusial seperti isu-isu wanita, sosio politik, media, identiti Muslim di Eropah, etika, tradisi agama, reformasi pemikiran, akar kebudayaan Eropah, pandangan dunia Barat, dan sebagainya. Pandangan Islam yang progresif yang diperjuangkan dan  dipertahankannya  dengan  konsisten  diperlihatkan  dalam  bukunya  ‘ Radical  Reform: Islamic Ethics and Liberation’ yang mengalamatkan masyarakat dan komuniti Islam di mana- mana  dengan  seruan  yang  berani  kepada  reformasi  radikal.  Beliau  mencabar  mereka  yang berhujah  secara  defensif  bahawa  reformasi  adalah  merbahaya  dan  penyimpangan  luar,  dan pengkhianatan  kepada  agama.  Reformasi  yang  sebenar,  katanya,  sentiasa  berakar  dalam sumber tekstual Islam, tujuan spiritual dan tradisi intelektualnya. Tetapi gerakan reformis yang berasaskan  kepada  pembacaan  yang  diperbaharui  terhadap  sumber  tekstual  dengan menggunakan manhaj dan kategori tradisional hanya berhasil mencapai respon yang adaptif terhadap krisis yang mendepani dunia global. Pembacaan tersebut, Ramadan berhujah, telah mencapai batas daripada kegunaannya.
Menurutnya: “Kita harus membezakan autoriti daripada pilar yang fundamental, qat’iy, aqidah,  ibadah dan  larangan  yang  tidak  dipertikaikan  dengan  autoriti  yang  tertinggi. Kemudian, di sana terdapat masalih , yang perlukan konsensus, syura , yang merupakan cabaran dan model semasa dalam ruang awam. Apa jua yang berada dalam ruang awam harus ditangani dengan posisi etika”. 7
Ramadan tampil sebagai satu suara yang terkehadapan daripada para reformis Islam di Barat, yang terkenal kerana saranannya kepada umat Islam untuk terlibat sepenuhnya dalam kehidupan sivil dalam masyarakat Barat di mana mereka tinggal. Ramadan menyeru kepada reformasi radikal yang melangkaui penyesuaian bagi membayangkan solusi yang berani dan kreatif untuk mentransformasi masyarakat kita di masa ini dan di masa depan. Pendekatan yang baru  ini  mempertanyakan  sumber-sumber  sejarah  yang  tertegak,  kategori,  objektif-objektif tertinggi,  sarana,  dan  metodologi  hukum  dan  fiqh  Islam,  dan  autoriti  yang  geografi  dari pengetahuan tradisional ini telah berikan kepada ulama tekstual. Beliau mengusulkan geografi yang  baru  yang  mendefinisikan  semula  sumber  dan  tujuan  spiritual  dan  etika  hukum  yang menciptakan  ruang  bagi  autoriti  ulama  dari  sains  sosial  dan  tabii.  Ini  akan  menyiapkan reformasi transformatif ini dengan pengetahuan spiritual, etika, sains dan saintifik yang perlu untuk menangani cabaran kontemporer.
7 Tariq Ramadan, “ Islam, Democracy & Human Rights: The Awakening of the Muslim World” Penang in Asia Lecture III. Pinang Ballroom, Traders Hotel, Penang , 1 7 July 2012.
Ramadan berhujah bahawa reformasi radikal menuntut tidak hanya sumbangan ulama yang  setara  dalam  kedua-duanya  teks  dan  konteks  tetapi  juga  keterlibatan  yang  kritis  dan imaginasi yang kreatif daripada para intelektual dan kelompok massa Muslim. Saranan bagi reformasi  radikal  ini  secara  dramatik  mengalihkan  pusat  graviti  kekuasaan.  Ia  melakukan sintesis dari beberapa pendekatan klasik usul al-fiqh , antara manhaj istintaji (deduktif) Imam asy-Syafi‘i, manhaj istiqra’ (induktif) mazhab Hanafi, dan mazhab maqasidi (matlamat akhir syariat), dengan konteks sebagai sumber hukum dan penerapan etika Islami. Dalam hal ini, ia tampil  membawa  etika  Islam  sebagai  penentu  dalam  menanggapi  tradisi,  kebudayaan  dan kesenian, dengan nilai kebebasan dan etika yang universal.
Bagi golongan literalis, pengikutan kepada Rasulullah s.a.w., para sahabat r.anhum dan generasi  terawal  ( salafus  soleh )  pada  asasnya  dengan  mencontohi  akhlak  mereka  dan menghidupkan semula amalan-amalan lampau. Kekeliruan berlaku antara prinsip dan model, antara hukum dan bentuknya, dan ini menyebabkan kekakuan dan sikap yang sangat eksklusif. 8 Idea  kebebasan  dan  etika  ( Islamic  Ethics  and  Liberation )  yang  substantif  ini menekankan keperluan  untuk  meraih  liberasi  etika , sebagai  substansi  dan  prinsip  yang fundamental dan aspirasi pokok daripada buku ini: “[ia] adalah etika dan kebebasan (liberasi), dan  akibatnya  terhasil  etika  liberasi.  Kita  harus  membebaskan  pemikiran  Muslim  dari keasyikan  dengan  kekangan  dan  undang-undang  dan  melupakan  jalan  dan  maqasid.  Ini sebenarnya proses pembebasan, dan bagi saya inilah Islam: kebebasan dari belenggu keegoan, dan dalam kes ini membebaskan diri kita dari pemahaman yang salah tentang agama. Kerana etika pada asasnya yang fundamental adalah mempersoalkan tujuan, sasaran dan matlamat, kita harus  berpatah  balik  pada  dasar  undang-undang  dan  bertanya  mengapa.  Maka  kita  harus berbalik  kepada  falsafah  undang-undang, raison  d’etre nya,  dan  poin  di  sebalik  apa  yang dituntut  kita  penuhi.  Ia  tidak  mudah,  ia  menuntut  perjuangan  dan  ia  perlukan  keberanian intelek.” 9
Dalam  bukunya  ‘ The  Quest  for  Meaning:  Developing  a  Philosophy  of  Pluralism ’ (Pemaknaan Hakiki) Ramadan mengorak jalan untuk mencari kebenaran yang mendalam yang mengikat  kita  bersama.  Dalam  dunia  yang  penuh  dengan  pergeseran  pandangan  dan kepercayaan,  bagaimana  kita  dapat  menemui  kedamaian  dalam  kemanusiaan  yang  dikongsi bersama?  Ramadan  meneroka  idea-idea  universal  seperti  cinta,  hormat,  kebenaran  dan toleransi,  dan  menyelidik  persoalan  seperti  bagaimana  lelaki  dan  wanita  berhubung  kepada
8 Tariq Ramadan, Radical Reform: Islamic Ethics and Liberation ( New York: Oxford University Press, 2009).
9 Ahmad Fuad Rahmat. An Interview with Tariq Ramadan , August 3, 2012.
satu sama lain? Apakah sifat yang sebenar dari persamaan? Apakah ‘peradaban’ sebenarnya bermaksud? Dalam melakukannya, beliau membuka fikiran kita kepada pandangan yang baru tentang kemanusiaan. Sama ada kita adalah Kristian atau Buddha, Yahudi atau Islam, sekularis atau mukmin, beliau memperlihatkan bahawa semua tradisi pemikiran berpunca dari tempat yang  sama,  dan  menunjuki  kita  untuk  menyingkirkan  apa  yang  memecahbelahkan  kita  dan menemui keindahan dari apa yang dipunyai bersama.
Dalam era pencarian makna ini, Ramadan menekankan pertimbangan terhadap prinsip akhlak  yang  mengakari  kepelbagaian  dan  persekitaran  itu  sendiri,  di  mana:  “Tugas  kita, akhirnya, adalah untuk menimbangkan prinsip akhlak dan keupayaan teknikal yang terjangkau untuk  kita  pada  hari  ini,  tanpa  sejenak  pun  melupakan  prinsip  akhlak  yang  mengakari kepelbagaian  dan  persekitaran  itu  sendiri.  Tugas  kita  adalah  untuk  menyiapkan  kemodenan dengan  jiwa,  untuk  menghidupkan  semula  daya  kreativiti  spirituil  dan  kemanusiaan.” 10 Menurutnya;
The  earliest  African  and  Asian  traditions  as  well  as  Hinduism,  Buddhism  then monotheisms,  explicitly  or  implicitly  recognise  the  necessity  of  other  ways:  Either because  they  state  that  there  are  several  ways  of  leading  to  the  truth  or  because  that presence influences and shapes my own way of conceiving my own relationship to my truth. Pluralism is here a condition of humility and a protection against potential excess. 11
[Tradisi  Afrika  dan  Asia  yang  terawal  dan  juga  Hindu,  Buddha  kemudiannya monoteisme, secara tersurat maupun tersirat mengiktiraf keperluan terhadap jalan lain: entah  kerana  ia  mengatakan  bahawa  terdapat  beberapa  jalan  yang  membawa  kepada kebenaran atau kerana keberadaannya mempengaruhi dan membentuk cara saya sendiri untuk  memahami  hubungan  saya  sendiri  kepada  kebenaran  saya.  Pluralisme  di  sini adalah syarat bagi kerendahan hati dan perlindungan daripada kemungkinan terlanjur]
Prinsip  ini  pada  asasnya  telah  dipertahankan  oleh  Hamka  dalam  kitabnya Tafsir  al- Azhar ,  terkait  dengan  tafsirannya  pada  ayat  69  surat al-Mâidah ,  yang  menganjurkan  dasar keterbukaan dan paham toleransi terhadap pengikut agama lain: “Inilah salah satu ayat yang mengandung toleransi besar dalam Islam. Terdapatlah di sini bahwa Islam membuka dada yang lapang bagi sekalian orang yang ingin mendekati Tuhan dengan penuh iman dan amal shalih.” 12 Dan  dalam  mengaitkan  keterangan  ini  dengan  ayat  62  surat al-Baqarah ,  Hamka mengungkapkan: “Inilah janjian yang adil dari Allah kepada seluruh manusia, tidak pandang dalam agama yang mana mereka hidup, atau merk apa yang diletakkan kepada diri mereka,
10 Tariq  Ramadan.  “Strength  in  Pluralism.”  ( Kekuatan  dalam  Pluralisme). Gulf  News. http://gulfnews.com/opinion/thinkers/strength-in-pluralism , diakses July 23, 2012.
11 Tariq  Ramadan.  “Respect  Beyond  Tolerance.” http://tariqramadan.com/english/respect-beyond- tolerance/ diakses September 1 7 , 2013.
12 Hamka. Tafsir al-Azhar , 10 jil (Singapura: Pustaka Nasional, 1982).
namun  mereka  masing-masing  akan  mendapat  ganjaran  atau  pahala  di  sisi  Tuhan,  sepadan dengan iman dan amal shalih yang telah mereka kerjakan.” 13
Dalam The Quest for Meaning , Ramadan memberikan analogi tentang melihat laut dari jendela,  dan  keperluan  untuk  melihat  laut  dan  hakikatnya  yang  sebenar,  dari  sekadar  hanya melihat  jendela.  Menurutnya:  “Terdapat  intuisi  Bergsonian  ini  bahawa  wujud  banyak  jalan untuk mengetahui sesuatu. Satu ialah melalui objek itu sendiri dan yang lain adalah menerusi pandangan  yang  berbeza  dalam  lingkungan  sekitarnya.  Jadi  kita  harus  menggabungkan kefahaman intelek dan intuitif terhadap sesuatu. Justeru untuk mengislamkannya tidak dapat dimengerti  kewajarannya.  Tetapi  untuk  menetapkan  pusat,  untuk  mempunyai  empati  dan kesantunan  intelek  –  semua  dimensi  ini  adalah  penting  dalam  menentukan  bagaimana  kita melihat kebenaran.” 14
Visinya adalah terhadap masa depan di  mana pluralisme yang diyakini  dan  dikongsi bersama menjadi suatu realiti akhirnya, di mana: “Ini tidak bermaksud untuk menghapus rasa kebenaran  yang  anda  yakini  tetapi  untuk  menghargai  dan  meraikan  kenyataan  bahawa  kita hidup dalam dunia di mana kita perlu tangani pluralisme. Ia adalah kenyataan..masyarakat yang pluralistik.  Justeru  mereka  yang  akan  melonjak  dan  menjadi  penting  di  negara  ini  adalah kalangan  yang  akan  mempersoalkan  faham  sekterianisme  melalui  tekanan  terhadap  nilai bersama dan kefahaman sejagat.” 15
The  Quest  for  Meaning menggulirkan  falsafahnya  yang  mendalam  tentang  idea pluralisme  dan  aspirasi  pemikirannya  yang  kompleks  dan  mencapah  yang  digarap  dan dirumuskan dengan berkesan dalam karya ini: “Ia ( The Quest for Meaning ) adalah rekonsiliasi dengan  falsafah  dan  sajak  pada  masa  yang  sama.  Ia  sesungguhnya  menyingkap  siapa  saya sebenarnya. Ia malah merupakan salah satu dari karya saya yang terbaik. Ia tidak sesungguhnya difahami  dengan  hakiki  oleh  umat  Islam  dan  bukan  Islam.  Malah  penerbitnya  tidak  begitu terangsang  dengannya.  Tetapi  ia  adalah  buku  yang  penting  kepada  saya  kerana  ia menterjemahkan  perjalanan  dan  pemahaman  saya  sendiri.  Ia  adalah  falsafah  saya  tentang pluralisme, bagaimana saya berfikir tentang “yang lain”.” 16
Dalam  bukunya  ‘ The  Arab  Awakening:  Islam  and  the  New  Moddle (Islam  dan Kebangkitan  Arab),  Ramadan  meneroka  peluang  dan  cabaran  yang  menghadap  sepanjang Afrika  Utara  dan  Timur  Tengah,  sebagaimana  mereka  mengharapkan  untuk  mencipta
13 Ibid.
14 Ahmad Fuad Rahmat. An Interview with Tariq Ramadan , August 3, 2012.
15 Ibid.
16 Ibid.
masyarakat  baru  yang  lebih  terbuka.  Beliau  bertanya:  dapatkah  negara-negara  Islam mempertautkan Islam, pluralisme dan demokrasi tanpa mengkhianati identiti mereka? Adakah dunia  Arab  akan  mampu  untuk  mengklaim  semula  memorinya  untuk  menemukan  kembali pendidikan,  hak  wanita,  keadilan  sosial,  pertumbuhan  ekonomi  dan  memerangi  rasuah? Dapatkah  kebebasan  ini  dibayangkan  dengan  Islam,  dirasai  tidak  sebagai  kekangan,  tetapi sebagai kekayaan etika dan budaya?
Berhujah  bahawa  perdebatan  tidak  boleh  disusutkan  kepada  konfrontasi  antara  dua pendekatan – moden dan sekular vs tradisional dan Islamik – Ramadan memperlihatkan bahwa tidak  hanya  kedua  jalan  ini  dalam  krisis,  tetapi  sebaliknya  dunia  Arab  mempunyai  peluang yang  historik:  untuk  berhenti  menyalahkan  Barat,  untuk  membuang  status  mangsanya,  dan untuk  mencipta  dinamik  baru  yang  sebenar.  Ramadan  menawarkan  cabaran  kepada  Timur Tengah: apakah legasi berpanjangan yang kalian akan hasilkan, dari detik Musim Semi Arab yang historik? 17
Dalam  menguraikan  rangka  besar  buku  ini  beliau  mengupas  dengan  lanjut:  “Dalam buku  saya  yang  mutakhir, The  Arab  Awakening ( Kebangkitan  Arab )  saya  kupas  tentang kenyataan bahawa kita harus berganjak dari hal ini. Semua ideologi kontemporer dari politik Islam telah bersandar kepada negara bangsa. Negara bangsa nyata bermasalah tetapi saya tidak pasti jika kita mempunyai model politik alternatif. Yang meruntuhkan negara bangsa utamanya adalah tiga perkara: ekonomi global, teknologi komunikasi global dan budaya global. Dan di sinilah di mana kita kesasar dalam proses. Apakah yang dapat membekalkan kita dengan rasa terhitung  dan  dipunyai  dalam  politik  yang  melintang?  Akhirnya,  tanpa  suatu  alternatif  kita tersadai dengan populisme atas nama identiti yang sangat sempit.” 18
Baginya,  kebangkitan  bukan  hanya  tentang  alasan  politik  tetapi  juga  tentang  sosio ekonomi.  Ia  bukan  gambaran  yang  tepat  jika  dilihat  hanya  dari  sudut  geo  politik  belaka.  Ia harus dilihat dari parameter yang strategik dan luas, ini termasuk jaminan prinsip demokrasi, autonomi  ekonomi,  kebebasan,  keadilan  sosial,  negara  hukum,  kerakyatan  yang  setara,  hak mengundi, pemisahan kuasa, struktur kuasa yang teratur dalam negara. Baginya, etika harus menjadi model yang menentukan sebagaimana ditetapkan oleh tradisi Islam, dan umat Islam harus  menghormati  prinsip,  merangka  model  yang  selaras  dengan  realiti  negara,  naratif, sejarah, budaya, dan kerakyatan mereka.
17 Tariq Ramadan, The Arab Awakening: Islam dan the New Middle East (New York: Oxford University Press, c2012).
18 Ahmad Fuad Rahmat. An Interview with Tariq Ramadan , August 3, 2012.
Dalam bukunya In the Footsteps of the Prophet: Lessons from the Life of Muhammad (saw) [Jejak-jejak kehidupan Nabi (saw): pengajaran dari sirah Rasulullah (saw)] Ramadan menimbangkan cara di mana perkataan, perbuatan, dan ajaran Nabi (saw) dapat memandu kita di dunia moden. Kehidupan Nabi (saw), terhadap siapa Jibrail menurunkan wahyu al-Qur’an, telah memberikan inspirasi kepada umat Islam selama berabad.
Diselangi  dengan  renungan  kerohanian  dan  falsafah,  biografi  yang  mendalam  dan mempesonakan  ini  menunjukkan  bagaimana  pesan  Nabi  (saw)  dapat  digunakan  untuk menangani sebahagian dari isu-isu yang paling kontroversil hari ini – dari pelayanan terhadap orang miskin dan peranan wanita kepada tafsiran tentang jihad dan hubungan dengan agama lain.  Ia  menawarkan  umat  Islam  pemahaman  yang  baru  tentang  kehidupan  Nabi  (saw)  dan memperkenalkan bukan-Islam tidak hanya dengan kisah Nabi (saw), tetapi kepada kekayaan spiritual  dan etika  Islam. 19 Buku ini  diilhamkan dari peranannya sebagai  penyampai sebuah filem yang berjudul “In the Footsteps of the Prophet Muhammad (saw)” untuk sebuah stesyen televisyen Inggeris. “Namun, karena berbagai pertimbangan politis (dua pemerintahan Arab mencekal saya masuk wilayah mereka) projek tersebut tidak berlanjut. Lalu, saya memutuskan untuk melakukan sesuatu yang sepenuhnya berbeda, yaitu menulis biografi Nabi Muhammad (saw) sebagai upaya menjelaskan ajaran-ajaran spiritual Nabi terakhir ini.” 20
Dalam tulisannya ‘ Islam’ ( A Pelican Introduction ) Ramadan menyuguhkan pengenalan yang  mendasar  tentang  Islam  –  yang  menguraikan  kefahaman  dan  pertanyaan  asas  seputar: Apakah  Islam?  Apakah  perkataan  seperti  ‘Allah’,  ‘Sharia’,  ‘Jihad’,  dan  ‘Kafir’  sebenarnya bermaksud?

## SOSOK ISLAM MODERN
Terkenal  sebagai  sosok  modernis  dan  aktivis  Islam  yang  moderat,  Ramadan  telah menjadi  jurucakap  dunia  Islam  yang  penting  dalam  membela  dan  mempertahankannya daripada serangan propaganda Barat dan kekeliruan dan prasangka yang disogok tentang Islam. Beliau mempunyai jaringan pengikut yang besar di kalangan anak-anak muda Islam di Eropah dan  Muslim  di  Amerika yang  terkesan  dengan  usaha  pembaharuan  yang  radikal  yang dicetuskan .
19 Tariq  Ramadan, In  the  Footsteps  of  the  Prophet:  Lessons  from  the  Life  of  Muhammad (New  York: Oxford University Press, 2007).
20 Tariq Ramadan, Muhammad (saw) Rasul Zaman Kita. Terj. R. Cecep Lukman Yasin (Jakarta: Serambi, 2007).
Sumbangannya  yang  penting  kepada  kebangkitan  ini  dilukiskan  dalam  pengenalan buku Western Muslims and the Future of Islam yang memperkenalkan tentang usaha radikal dan pengaruh masif Ramadan dalam harakat pembaharuan: “With this ambitious volume, Tariq Ramadan firmly establishes himself as one of Europe’s leading thinkers and one of Islam’s most  innovative  and  important  voices” 21 [dengan  jilid  yang  sangat  berambisi  ini,  Tariq Ramadan  dengan  tuntas  menegaskan  dirinya  sebagai  salah  seorang  pemikir  Eropah  yang terkemuka dan salah satu sosok dan suara Islam yang terpenting dan paling inovatif]
Ini  turut  diungkap  oleh  John  L  Esposito  dalam  ulasannya  terhadap  karyanya What  I Believe yang menyorotnya sebagai intelektual –aktivis yang terkemuka di Eropah dan Amerika – yang mewakili angkatan baru dari pembaharu Islam. Pengaruhnya yang signifikan ini dilihat dari  sosoknya  yang meng inspirasikan,  sebagai  fenomena  global  (global  phenomenon).  Ia tampil  sebagai  satu  suara  yang  terdepan  dari  reformis  Islam,  yang  membentuk  aspirasi kebebasan yang meluas dan mengesankan, dan sebagai salah seorang sarjana dan cendekiawan Islam  yang  paling  menonjol  yang  berada  di  garis  depan  dalam  memerangi  kaum  literalis. Keyakinannya berteraskan manhaj yang integratif, yang menyatukan pendekatan teologi yang bertenaga, berasaskan nilai dengan pemahaman spiritual yang realistik tentang permasalahan semasa,  sebagai  resep  yang  penting  bagi  pembaharuan  yang  sebenar,  “dan  penekanannya bahawa sebagaimana dunia terus berubah, terdapat keperluan bagi pandangan kedua terhadap al-Quran  dan  teks-teks  Islam  yang  lain  adalah  konsisten  dengan  semangat  islah  dan  tajdid. Seruannya kepada pembacaan semula terhadap teks-teks Islam ini lantaran banyak kekeliruan di dalam komuniti Islam, sedikit sebanyak menyamai klaim Luther untuk kembali kepada yang dikatakan “teks asli”, yang bebas daripada banyak salahtanggapannya yang terkumpul.” 22

## REFORMASI RADIKAL
Dalam  bukunya Radical  Reform:  Islamic  Ethics  and  Liberation Ramadan mengungkapkan  tentang  gagasan  pembaharuan  agama ( tajdid  ad-din )  yang  signifikan yang menuntut pembacaan semula yang kritis terhadap teks dan pemahaman kondisi ( fiqh al- bi’ah ) yang ramah lingkungan dan meraikan konteks. Pemahaman yang prinsipal ini didasarkan dari takrifnya  yang  meluas  tentang tajdid “ ...a  renewal  of  the  reading,  understanding,  and,
21 Tariq Ramadan, Western Muslims and the Future of Islam (New York: Oxford University Press, 2004).
22 Ahmad Farouk Musa , “ Reformasi Radikal dan Tariq Ramadan” ( Radical Reform and Tariq Ramadan ) http://irfront.net/post/articles/articles-malay/reformasi-radikal-dan-tariq-ramadan/ diakses 23 Ogos, 2010.
consequently, implementations of texts in light of the various historicultural contexts in which Muslim communities or societies exist. ” 23
Tinjauan ini turut dilontarkan dengan berkesan dalam perbincangannya tentang model negara  Madinah  sebagai  struktur  politik  yang  bersifat  relatif  dari  realisasi  sejarahnya. Menurutnya  prinsip  tidak  dapat  berubah,  mutlak,  dan  kekal,  tetapi  pelaksanaannya  dalam waktu  ini  atau  dalam  sejarah  –  model  sejarah  –  adalah  relatif,  bertukar  dan  terus  menerus berubah. Lantaran itu, prinsip keadilan, kesetaraan, hak asasi dan persaudaraan bangsa manusia yang  memandu  Nabi  (saw)  Islam  sesungguhnya  kekal  sebagai  rujukan  yang  melangkaui sejarah, tetapi model kota Madinah yang diasaskan oleh Nabi Muhammad (saw) pada kurun ketujuh adalah realisasi historis yang terkait dengan realiti dan keperluan pada waktunya.
Umat Islam seyogianya, dalam putaran sejarah, cuba untuk terus berpaut pada prinsip- prinsip  tersebut  dan  berusaha  untuk  melaksanakannya  sebaik  mungkin  berdasar  kepada keperluan zaman mereka tetapi mereka tidak boleh hanya meniru, menghasilkan semula, atau menyalin model sejarah yang layak pada suatu masa yang khusus tetapi tidak lagi menjawab keperluan dan tuntutan zaman mereka. 24
Ia menggariskan prinsip dan manhaj pembaharuan dalam pemahaman teks dari rangka kontekstual  yang  tidak  terikat  kepada  tren  literalis  yang  baku,  di  mana  ramai  Muslim  yang terperangkap  dalam  konsep  Negara  Madinah  atau  apa  yang  diungkapkan  dalam  bukunya Radical  Reform ,  keasyikan  terhadap  model  berbanding  dengan  prinsip.  Pandangan  yang radikal  ini  menekankan  kepada  semangat  dan  idealisme  yang  dikehendaki  oleh  teks  dan maqasid  hukumnya  yang  ideal:  “Ramadan  asserted  that  the  essence  in  being  faithful  to  the Prophet  is  not  in  imitating  their  behaviour,  or  trying  to  reproduce  their  historically  dated achievements, but it lies in recapturing their spiritual strength and intellectual energy to achieve the most cogent social model for our time, as they did for theirs. It is not to repeat its form but to grasp its substance, spirit and objectives.” 25 (Ramadan  menekankan  bahawa  intisari  dari kepatuhan  pada  Nabi  (saw)  bukan  dalam  menuruti  semberono  tindakan  mereka,  atau  cuba menghasilkan  semula  pencapaian  sejarah  mereka  yang  telah  usang,  tetapi  ia  terletak  dalam menawan  semula  kekuatan  spiritual  dan  dinamo  intelektual  mereka  untuk  mencapai  model sosial  yang  paling  beralasan  bagi  zaman  kita,  sebagaimana  mereka  lakukan  untuk  zaman mereka. Ia bukan untuk mengulangi bentuknya tetapi untuk memahami intipati, semangat dan tujuannya)
23 Tariq Ramadan, Radical Reform: Islamic Ethics and Liberation , h. 13.
24 Tariq Ramadan, Radical Reform: Islamic Ethics and Liberation , h. 19.
25 Ahmad Farouk Musa , “ Radical Reform and Tariq Ramadan”, 23 Ogos, 2010.
Pandangannya  menzahirkan  daya  pemahaman  yang  kritis  terhadap  teks  ( nusus )  dan menegaskan pembaharuan terhadap prinsip dan metodologi usul dan disiplin teras Islam yang dinamik, “I have repeatedly stated that the awakening of Islamic thought necessarily involves reconciliation  with  its  spiritual  dimension  on  the  one  hand,  and  on  the  other,  renewed commitment and rational and critical reading (ijtihād) of the scriptural sources in the field of law and jurisprudence” 26 (saya telah berulang kali tegaskan bahawa kebangkitan pemikiran Islam dengan wajar melibatkan rekonsiliasi dengan dimensi spiritualnya pada satu pihak, dan di pihak lain, komitmen yang diperbaharui dan pembacaan yang rasional dan kritikal  (ijtihād) terhadap sumber tekstual dalam bidang fiqh dan jurispruden).
Aspirasi perubahan yang kritis yang diperjuangkannya ini dengan tuntas merumuskan pemikirannya tentang prinsip al-thawabit dan al-mutaghayyirat dan faham rasionalisme dalam tradisi Islam, di mana  Ulama Islam yang besar seperti Muhammad Abduh berhujah bahawa manakala sebahagian aspek dari agama kekal tak berubah terutamanya yang menyentuh ibādah dan  aqīdah  (kepercayaan);  isu-isu  tentang  tatakelola  harus  ditangani  dengan  akal  manusia kerana ia jatuh dalam lapangan al-mutaghaiyyirat (yang berubah). Ia adalah agenda reformis Abduh  dan  rasionalismenya  ketika  itu,  dengan  penekanannya  terhadap  nalar  ( ‘aql )  dan keadilan  Tuhan  ( ‘adl ),  yang  tampak  seakan  ia  berupaya  melantarkan  teologi  Islam  yang dinamik yang sanggup dengan berhasil menjawab cabaran kemodenan. 27

## PEMBAHARUAN HUKUM DAN IJTIHAD
Tradisi ilmu dan pemikiran dan ijtihad yang mekar dalam warisan Islam menurut Tariq Ramadan,  harus  dipugar  dan  dikembangkan  dalam  zaman  moden  bagi  menangani  cabaran kontemporer. “Today’s Muslims, both in the East and West, urgently need contemporary fiqh , distinguishing what in the texts is immutable and what may be changed.” 28 Dalam tulisannya, What  I  Believe Ramadan  menekankan  tentang  kepentingan  ijtihad  dalam  memahami  teks ( nusus ) dan penyesuaiannya terhadap konteks dan tuntutan maqasid. “Saya percaya kita kini harus kembali kepada sumber dari prinsip fiqh dan usul ( usūl al-fiqh ) dan menanyakan tentang pengkategorian  dan  metodologi-nya  yang  asal.  Inilah  apa  yang  saya  panggil  “reformasi radikal”,  yang  harus  membawa  kita  dari  mengikhtiarkan  perubahan  penyesuaian  kepada perubahan transformasi yang kreatif.” 29
26 Tariq Ramadan, Radical Reform: Islamic Ethics and Liberation , h. 1.
27 Ahmad Farouk Musa , “ Radical Reform and Tariq Ramadan”, 23 Ogos, 2010.
28 Tariq Ramadan, Radical Reform: Islamic Ethics and Liberation , h. 1.
29 Tariq Ramadan, What I Believe , h. 85.
Kerangka asas dari perubahan yang dicadangkannya dibahagikan kepada dua kategori, adaptation  reform (perubahan  penyesuaian)  dan transformation  reform (perubahan transformasi). Ia menekankan tentang tafsiran yang inovatif ( innovative interpretation ), daya ijtihad  yang  kritis,  dan  kefahaman  fiqh  yang  sistematik  dan  komprehensif,  dan  perumusan hukum yang kontemporer bagi mencetuskan transformasi yang kreatif. Ini dirumuskannya di mana “Radical reform is an appeal to reconsider the sources to their necessary reconciliation with the world, its evolution and human knowledge” ( Reformasi radikal adalah seruan untuk menimbangkan semula sumber kepada rekonsiliasinya yang wajar dengan dunia, evolusinya dan  pengetahuan  manusia). Ia  membawa  konsep  dan  falsafah  pemikiran  yang  mendalam tentang  idealisme  perubahan  dan  keperluan  dan  nilai  ijtihad,  di  mana  dunia  terus  mara  dan bergerak  dan  fuqaha  terus  tertinggal  di  belakang  kemajuan  yang  terus  memecut  itu  yang tampaknya terluput dari mereka. Kerana itu, Ramadan mengusulkan, pendekatan transformatif ketimbang dari pendekatan adaptasi. Perubahan transformasi, menurutnya adalah lebih tepat, di mana ia menambah langkah yang lanjut, dan syarat, kepada keseluruhan proses. Ia bertujuan untuk merubah urutan perkara di atas nama etika yang ia cuba untuk berpaut padanya. Dengan perkataan lain, untuk menambah langkah yang lanjut yang berangkat dari teks kepada konteks, untuk  bertindak  di  atas  konteks  dan  memperbaikinya,  tanpa  sama  sekali  menerima kekurangannya sebagai perkara nasib.
Prinsip  pemikiran  dan  aspirasi  perubahan  yang  kritis  ini  dirumuskan  dalam perbincangannya yang mendalam tentang perjuangan pembaharuan dan kebebasan akliah dan ijtihad  dalam  tradisi  Islam  dan  signifikasinya  dalam  pandangan  intelek  dan  ijtihad  yang dikembangkannya.  Menurutnya,  ijtihād  sentiasa  merangkul  upaya  untuk  menzahirkan pembacaan teks yang kritis ketika ia terbuka kepada interpretasi dan penafsiran, atau ketika teks tidak menangani  hal  dan keadaan yang tertentu,  atau ketika konteks harus diambil kira dalam menerapkan teks, walaupun ketika teks kelihatan telah muktamad dan qat‘i (eksplisit). Keabsahan  dan  keperluan  terhadap  pembacaan  yang  kritis  seperti  ini  jarang  dipersoalkan, kecuali tentunya oleh mereka yang menuruti tren pemahaman literalis yang sempit.
Hubungan dialektik antara teks dan konteks menuntut akal manusia untuk mencari jalan beriltizam  melalui  dua  paduan  daripada  tahap  pengetahuan,  iaitu  yang  berlandaskan  prinsip yang  kekal  berhubung  dengan  praktis  ibadah  dan  akhlak  dan  yang  berkait  dengan  realiti kehidupan yang sentiasa berubah dalam masyarakat manusia.
Pada  asasnya,  idea  dan  prinsip  pemikiran yang  kritis ini  dilakarkan  Tariq  Ramadan dalam  bukunya What  I  Believe yang  menggariskan  manhaj  dan  prinsip  asas  yang
dibangunkannya  yang  menekankan  keperluan  terhadap  ijtihād  dan  nalar  dalam  melanjutkan agenda  reformasi.  “Berhubung  dengan  rujukan  Islam  pendekatan  saya  sentiasa  untuk membangunkan tema dalam tiga langkah yang berbeza. Pertama, saya mengutip sumber: di sini ialah ayat atau hadith Nabi (saw) dan ini ialah makna literal. Kedua, saya menghuraikan bacaan yang berbeza yang ditawarkan ulama dalam aliran sejarah dan juga kemungkinan yang wujud  untuk  menginterpretasi  ayat  atau  hadith  tersebut,  kerana  perumusannya  atau berdasarkan pesan Islam. Ketiga bermula dari ayat (atau hadith) dan pelbagai tafsirannya yang mungkin, saya mencadangkan pemahaman dan interpretasi yang mengambil kira konteks di mana kita hidup. Itulah yang saya panggil pendekatan reformis.” 30

## MASYARAKAT MUSLIM DI EROPAH
Dalam  perspektifnya  tentang  Muslim  di  Eropah,  Tariq  Ramadan  telah  melantarkan faham pembaharuan yang  konstruktif  dengan  menganjurkan  kepada  penyertaan dalam kehidupan di Barat sambil mempertahankan identiti dan nilai agama yang hakiki . Interpretasi baru tentang fiqh al-aqalliyyat ( jurisprudence of Muslim minorities ) ini telah menarik ramai kelompok muda untuk memakai fatwa dan tafsiran Islamnya yang relevan dengan kehidupan di Eropah sambil mempertahankan idealisme dan keyakinan mereka yang sejati : “that Tariq Ramadan uses ijtihad , or the concept of analyzing sacred Islamic texts in light of present-day circumstances, to allow for and advocate assimilation into the youths’ Western society while being able to practice Islam. In doing so, Ramadan’s interpretation of Islam frees the faith from the cultural and ethnic practices and traditions often presented to youths as ‘Islamic’ or as being justified by Islam. By encouraging youths to read sacred texts and analyze their place in society today,  Ramadan  empowers  youths  and  propagates  individual  piety  rather  than  a  blind-faith mass following.” 31
Idea  kebebasan  dan  liberalisme  politiknya  ini  mempunyai  keabsahan  dalam  struktur pemerintahan  moden  seperti  dipertahankan  oleh  Andrew  F.  March di  mana  pandangannya tentang kerakyatan Eropah dan kerjasama sosial adalah sebahagian besarnya “munasabah” dari sudut pandang liberalisme politik. 32
30 Ibid , h. 3. 31 Haina Karim, “Jihad of the Youth: Why First Generation Immigrant Muslim Youths are Drawn to the Philosophy of Tariq Ramadan” (Unpublished M.A. Thesis, Faculty of The School of Continuing Studies and of The Graduate School of Arts and Sciences, Georgetown University, Washington, D.C., 2009 ), h. i.
32 March, Andrew F. “Reading Tariq Ramadan: Political Liberalism, Islam and ‘Overlapping Consensus’.” Ethics & International Affairs , Vol. 21, No. 4 (Winter 200 7): pp. 399-413.
Ramadan menangani sebahagian isu-isu yang fundamental ini dalam bukunya To Be A European  Muslim ( Menjadi  Muslim  Eropah ) , dari  kenyataan  yang  lahir  dari  Muslim  yang menetap  Eropah  pada  masa  ini.  Berlandaskan  kepada  kajian  yang  teliti  terhadap  sumber- sumber Islam, ia cuba untuk menjawab persoalan asas tentang integrasi sosial, politik, budaya dan hukum bagi umat Islam Eropah. Beliau menunjukkan bahawa ianya mungkin untuk hidup sebagai  Muslim  dalam  negara  bangsa  Eropah  yang  pluralistik,  pelbagai-agama,  yang membicarakan  tentang  identiti  Muslim  yang  sentiasa  terbuka,  sentiasa  inklusif,  sentiasa bergerak Pandangan ini diuraikan dengan konkrit dalam pengenalan Radical Reform :
“In To Be A European Muslim , I presented a new reflection based on the main classical instruments offered by the fundamentals of law and jurisprudence ( usūl al-fiqh ): critical and autonomous interpretative reasoning ( ijtihād ), the public interest and common good ( maslahah ),  and  detailed fatāwā .  This  approach  was  meant  to  enable  European  (and Western) Muslims to respond to the issues and challenges of their presence in secularized societies where religious reference plays a secondary role in public life.” 33
Isu yang dibangkitkan ini menarik perhatian luas khalayaknya di Barat, yang tertarik dengan kaidah  dan  visinya  yang  instruktif,  sebagaimana  dizahirkan  oleh Alan  Wolfe  dalam The Chronicle  of  Higher  Education yang  menyimpulkan  bahawa  pesan  Ramadan  yang  paling penting  – saranannya kepada umat  Islam di Barat  untuk  menjadikan Barat  rumah mereka  – adalah satu yang rakyat Amerika harus terutamanya raikan. Ini diperkuat dalam reviu oleh Le Monde  Diplomatique yang  dengannya  Ramadan  telah  mulai  melakarkan  jalan  kepada reformasi dan perubahan dalam pemahaman tentang Islam dalam masyarakat Muslim di Barat.
Dalam bukunya yang berpengaruh Western Muslims and the Future of Islam, Ramadan menangani persoalan tentang apakah maknanya menjadi Muslim Barat – yang semakin penting dalam  hubungannya  dengan  masa  depan  kedua-duanya  Islam  dan  Barat.  Sementara  media menfokuskan  kepada  Islam  radikal,  Ramadan  mengklaim,  revolusi  yang  senyap  sedang melanda komuniti Islam di Barat, ketika umat Islam dengan aktif mencari jalan untuk hidup secara harmoni dengan agama mereka dalam konteks Barat. Umat Islam di Perancis, Inggeris, German dan Amerika – wanita serta lelaki – membentuk semula acuan agama mereka dalam rupa  yang  setia  kepada  prinsip  Islam,  berpakaian  dalam  budaya  Eropah  dan  Amerika,  dan secara definitif berakar dalam masyarakat Barat. Tujuan Ramadan adalah untuk menciptakan Barat Islam yang mandiri, yang diikatkan tidak dalam tradisi negara-negara Islam tetapi dalam realiti budaya di Barat.
33 Tariq Ramadan, Radical Reform: Islamic Ethics and Liberation , hh. 1-2.
Beliau  bermula  dengan  menawarkan  pembacaan  yang  baru  terhadap  sumber-sumber Islam, menafsirkannya bagi konteks Barat dan memperlihatkan bagaimana pemahaman yang baru  tentang  prinsip  Islam  yang  universal  dapat  membuka  pintu  kepada  integrasi  dalam masyarakat  Barat.  Beliau  kemudian  menunjukkan  bagaimana  prinsip  ini  dapat  diterapkan dalam  rangka  yang  praktis.  Ramadan  berhujah  bahawa  umat  Islam  dapat  –  malah  wajib  – berpegang kepada prinsip mereka sementara terlibat sepenuhnya dalam kehidupan sivik dalam masyarakat sekular di Barat. Ia menawarkan visi yang mengesankan tentang identiti Muslim yang baru, yang menolak sekaligus idea bahawa Islam harus ditakrifkan dalam pertentangan dengan Barat – refleksi yang dilakarkan dalam pengenalannya kepada Radical Reform :
“Western Muslims and the Future of  Islam took  up this reflection with  a more direct approach to the issue of the sciences and methodologies at the source: the second part of the  book  took  the  form  of  practical,  concrete  proposals  in  such  fields  as  spirituality, education,  social  and  political  commitment,  interfaith  dialogue,  and  so  on.  Those  two works ( Western  Muslims  and  the  Future  of  Islam  and  To  Be  A  European  Muslim) popularized a thought and methodology that spread well beyond what I hoped for.” 34
Sementara  dalam  bukunya Western  Muslims:  From  Integration  to  Contribution, Ramadan menekankan keperluan pada penyertaan dan sumbangan yang konkrit dari Muslim dan untuk menjadi rakan dalam masyarakat demokratik di Eropah: “for those who were born in the West or who are citizens, it is no longer a question of “settlement” or “integration” but rather of “participation” and “contribution” 35 ( bagi kalangan yang lahir di Barat atau adalah warganya,  persoalannya  tidak  lagi  berkisar  tentang  “penempatan”  atau  “integrasi”  tetapi sebaliknya adalah “penyertaan” dan “sumbangan”)
Ringkasnya ia mengajukan peranan bagi Muslim Eropah dan membawakan paradigma yang baru dalam  pemikiran dan penglibatan sivik. Politik ‘integrasi’ dibincangkan dan peta laluan  yang  dinamik  bagi  sumbangan  yang  positif  dijelaskan,  yang  menyerlahkan  anjakan paradigma mental yang diperlukan untuk membuatkan sumbangan ini bermakna. Politis dalam reviunya melukiskan sikap yang krusial  ini : “Filasuf Muslim Tariq Ramadan mengajak kita untuk mengikutnya dalam refleksi yang kompleks dan mendalam [ Western Muslims ] adalah buku bagi setiap orang yang sanggup untuk berfikir.”
Kekuatan  pengaruh  Islam,  menurutnya  telah  mengakar  dan  pantas  berkembang di Barat,  di  mana:  “ a  constructive,  in-depth  movement  is  under  way  and  Islam  has  become  a Western  religion.  Western  Islam  is  a  reality,  just  like  African,  Arab,  or  Asian  Islam” 36
34 Tariq Ramadan, Radical Reform: Islamic Ethics and Liberation , h. 2.
35 Tariq Ramadan, What I Believe , hh. 5-6.
36 Ibid, h. 85.
(pergerakan yang konstruktif, mendalam sedang berjalan dan Islam telah menjadi agama Barat. Islam Barat adalah realiti, sebagaimana Islam Afrika, Arab atau Asia)
Pada asasnya, tema yang kritikal ini telah dirumuskan dengan berkesan dalam bukunya What I Believe dalam bab “Multiple Identities: First an American (a European, an Australian), or  a  Muslim”,  “Western  Muslim:  Religion  and  Culture”,  “The  Sense  of  Belonging  and  the “Post-Integration” Approach” , “The West and Its Mirror: A New “We”, dan dalam Appendix II: Manifesto for a New “We”. Dengan menekankan tentang fikah Muslim di Eropah dan visi masa depan Islam yang integral di Barat. Ini dilakarkan dalam Lampiran II dari bukunya What I  Believe :  Manifesto  for  a  New  “We” An  Appeal  to  Western  Muslims  and  Their  Fellow Citizens ”,  dengan  menggariskan  nilai  persefahaman  dan  fikrah  pembaharuan  dan fiqh aqalliyyat ini:  “jutaan  umat  Islam  kenyataannya,  telah  membuktikan  setiap  hari  bahawa “integrasi agama” adalah kenyataan yang telah dicapai, bahawa mereka sesungguhnya senang terlingkung  di  negara  Barat  yang  citarasa,  budaya  dan  jiwanya  telah  menjadi  milik  dan kepunyaan mereka.” 37
Pada  dasarnya,  beliau  menyeru  kepada  integrasi  budaya  dan semangat  toleransi  dan dialog  dan  menegaskan  tanggungjawab  untuk  mengembangkan  tradisi  dan  nilai  Islam  yang demokratik dan  faham  keterbukaan  dan  aspirasinya  yang moden yang  krusial  bagi perkembangan Islam di Barat :
“Apa yang kita panggil Islam Barat adalah persis sama sifatnya: ia adalah Islam yang menghormati kepercayaan, amalan dan prinsip-prinsip umum dan menjadikan berbagai kebudayaan  Barat  dan  Eropah  sebagai  kebudayaannya  sendiri.  Kita  memperhatikan lahirnya  kebudayaan  Islam  Barat  di  dalam  mana  kaum  Muslim  kekal  berpaut  pada prinsip  agama  yang  fundamental  sementara  sepenuhnya  memiliki  kebudayaan  Barat mereka. Mereka adalah keduanya Muslim pada agamanya dan Barat yang mumpuni pada kebudayaannya, dan itu tidak menjadi masalah sama sekali.” 38
Dasar  ini  digarap  dengan  konkrit dan  substantif yang  memungkinkan  nilai  Islam berkembang dan faham kemanusiaan yang ideal ditegakkan. Mengungkapkan tentang dirinya beliau menzahirkan ciri-ciri keperibadian yang beragam yang menghadam aspirasi budaya dan kemanusiaan yang integral ini: “Saya telah lama mengulangi kepada umat Islam dan kepada rakan senegara saya bahawa saya adalah seorang Swiss dari segi kerakyatan, Mesir dari segi kenang-kenangan,  Muslim  pada  agama,  keEropahan  dari  segi  budaya,    universal  dari  segi prinsip, Maghribi dan Mauritania dari segi adopsi” 39 dan “berdasarkan pada pemulihan yang
37 Ibid, h. 125.
38 Ibid, h. 42.
39 Tariq Ramadan, What I Believe , h. 38.
diperlukan ini, kaum Muslimin dapat menunjukkan, secara logik dan tanpa polemik, bahawa mereka berkongsi intisari daripada nilai di atas mana Eropah dan Barat bersandar dan bahawa tradisi agama mereka sendiri juga telah menyumbang kepada kebangkitan dan pengembangan nilai-nilai ini.” 40

## E. KESIMPULAN
Sebagai pelopor pembaharuan Islam abad ini, Tariq Ramadan telah membawa aspirasi perubahan  yang  signifikan  melalui  reformasi  pemikiran  yang  kental  dan  radikal. Perjuangannya ini telah membawa pengaruhnya yang fenomenal di dunia Islam dalam upaya pencerahan  dan  nahdah  di  abad  ke  21.  Pengaruhnya  yang  luar  biasa  dan  peranan  yang dimainkannya dalam mengangkat nilai perubahan ini telah diiktiraf oleh Majalah Time dengan menamakannya antara 100 pembaharu terpenting di abad ke-21 (One of the Time Magazine’s 100 most important innovators for the 21 st century). Karya dan penulisannya membawa aspirasi kebangkitan dalam memperjuangkan ide perubahan ( tajdid ) dan cita-cita reform yang kritikal. Dalam  merealisasikan  hasrat  ini  ia  merangkul  idealisme  dan  faham  Islam  yang  dinamik, inklusif,  plural  dan  universal.  Aspirasi  yang  diketengahkannya  menjadi  pemangkin  kepada upaya pencerahan yang instrumental di mana “karya-karya Tariq Ramadan akan mengambil tempatnya  dalam  tawarikh  pemikiran  Islam”  sebagai  diramalkan  oleh  akhbar  Perancis Le Monde Diplomatique.
40 Ibid, h. 84.

## DAFTAR PUSTAKA
Ahmad Farouk Musa . “ Reformasi  Radikal dan  Tariq Ramadan” ( Radical  Reform  and Tariq Ramadan ). Diakses 23 Ogos, 2010. http://irfront.net/post/articles/articles- malay/reformasi-radikal-dan-tariq-ramadan/
Ahmad Farouk Musa. “Keperluan pada Wacana yang Tenang tentang Etika Islam.” (Need for Critical Calm Discourse on Islamic Ethics). Ucapan Pembukaan Majlis Hi-Tea bersama Tariq  Ramadan  “Memikirkan  Semula  Reformasi  Islam”  di  Hotel  Renaissance,  Kuala Lumpur. 14 Julai, 2012 .
Ahmad  Fuad  Rahmat.  “An  Interview  with  Tariq  Ramadan.” (Temubual  dengan  Tariq Ramadan)  Diakses  pada Ogos  3,  2012. http://irfront.net/post/interviews/an-interview- with-tariq-ramadan/
Ahmad  Muziru Idham  Adnan. “Reformasi  ke  arah  Perubahan  Transformasi:  Ulasan  buku Radical Reform: Islamic Ethics and Liberation oleh Tariq Ramadan”. Diakses pada 27 Jun,  2016) . http://irfront.net/post/articles/reformasi-ke-arah-perubahan-transformasi- ulasan-buku-radical-reform-islamic-ethics-and-liberation-oleh-tariq-ramadan-bahagian- i/
Caroline Fourest. Brother Tariq: The Doublespeak of Tariq Ramadan. New York: Encounter Books, 2008.
Edward  W.  Said. Representations  of  the  Intellectual:  The  199 3 Reith  Lectures .  New  York: Vintage Books, 1994.
Haina Karim. “Jihad of the Youth: Why First Generation Immigrant Muslim Youths are Drawn to the Philosophy of Tariq Ramadan” (Unpublished M.A. Thesis, Faculty of The School of Continuing Studies and of The Graduate School of Arts and Sciences, Georgetown University, Washington, D.C., 2009).
Hamka. Tafsir al-Azhar , 10 jil. Singapura: Pustaka Nasional, 1982.
March,  Andrew  F.  “Reading  Tariq  Ramadan:  Political  Liberalism,  Islam  and  ‘Overlapping Consensus’.” Ethics & International Affairs , Vol. 21, No. 4 (Winter 200 7): pp. 399-413.
Mustafa Akyol ( April 3, 2014). Islam perlukan John Locke-nya (Islam needs its John Locke).
Diakses pada  April  3,  2014. http://irfront.net/post/articles/islam-perlukan-john-locke- nya/
Nor Faridah Mat Nong. Identiti Muslim Eropah: Perspektif Tariq Ramadan Kuala Lumpur: Institut Terjemahan & Buku Malaysia ( ITBM ), 2014.
Paul  Donnelly . Tariq  Ramadan:  The  Muslim  Martin  Luther?  Diakses  pada Feb  16,  200 2. http://www.salon.com/2002/02/15/ramadan_2/
Tariq Ramadan. Muslim in France: The Way Towards Coexistence. UK: Islamic Foundation,
1999.
______. Western Muslims and the Future of Islam . New York: Oxford University Press, 2004.
______. In  the  Footsteps  of  the  Prophet:  Lessons  from  the  Life  of  Muhammad. New  York: Oxford University Press, 2007.
______. Muhammad (saw) Rasul Zaman Kita, terj. R. Cecep Lukman Yasin. Jakarta: Serambi, 2007.
______. Radical Reform: Islamic Ethics and Liberation. New York: Oxford University Press, 2009.
______. The Quest for Meaning: Developing a Philosophy of Pluralism. Penguin Global, 2010.
______. What I Believe . New York: Oxford University Press, 2010.
______. Western Muslims: From Integration to Contribution. UK: Awakening Publications, 2012.
______. The Arab Awakening: Islam dan the New Middle East. New York: Oxford University Press, c2012.
______. “ Islam, Democracy & Human Rights: The Awakening of the Muslim World” Penang in Asia Lecture III. Pinang Ballroom, Traders Hotel, Penang (1 7 Julai 2012 ) .
______. “ A Civil State: Ideas and Challenges, A Lecture by Prof Tariq Ramadan.” (Negara Madani: Ide dan Cabaran, Syarahan oleh Tariq Ramadan). Anjuran Yayasan Islam Pulau Pinang, Evergreen Laurel Hotel, Gurney Drive, Penang (18 Julai 2012).
______. “Respect  Beyond  Tolerance.”  Diakses  pada  September  1 7 , 2013. http://tariqramadan.com/english/respect-beyond-tolerance/
______. “Strength in Pluralism.” ( Kekuatan dalam Pluralisme). Gulf News. Diakses pada July 23, 2012. http://gulfnews.com/opinion/thinkers/strength-in-pluralism
______. To Be A European Muslim . UK: The Islamic Foundation, 2015.
______. Islam . UK: Penguin Books, 2017.
Zakiah Koya. “Tariq Ramadan: On Respect, Thinking and Dialogue.” (Tariq Ramadan tentang hormat,  nalar  dan  dialog).  Diakses  pada Jan 14 ,  2010. http://www.al- ahkam.net/home/content/tariq-ramadan-respect-thinking-and-dialogue